ผู้บัญชาการทหารสูงสุด กำชับเหล่าทัพ บูรณาการร่วมกับหน่วยงานที่เกี่ยวข้อง เร่งช่วยเหลือประชาชนที่ประสบภัยแล้งและอุทกภัย
ผู้บัญชาการทหารสูงสุด กำชับเหล่าทัพ บูรณาการร่วมกับหน่วยงานที่เกี่ยวข้อง เร่งช่วยเหลือประชาชนที่ประสบภัยแล้งและอุทกภัยพลเอก พรพิพัฒน์ เบญญศรี ผู้บัญชาการทหารสูงสุด กล่าวถึงการช่วยเหลือประชาชนที่ประสบปัญหาภัยแล้งและอุทกภัย ว่า กองทัพได้ดำเนินการทันทีโดยไม่ต้องรอคำสั่ง ซึ่งขณะนี้ปัญหาภัยแล้งเริ่มคลี่คลายเนื่องจากเริ่มมีพายุฝนเข้ามาในพื้นที่ต่างๆ ของประเทศ จากนี้ต้องดูแลประชาชนที่จะได้รับผลกระทบ จากฝนตกหนักต่อไป โดยเจ้าหน้าที่มีความพร้อมที่จะเข้าไปช่วยแก้ปัญหาร่วมกับหน่วยงานที่เกี่ยวข้อง ทั้งนี้ การทำงานของเจ้าหน้าที่มีความราบรื่น เพราะในช่วงเวลาปกติได้มีการซักซ้อมการปฏิบัติงานร่วมกันในทุกภาคส่วนราชการและมีความเข้าใจกันในบทบาทหน้าที่ของตัวเองเป็นอย่างดี อย่างไรก็ตามเจ้าหน้าที่จะติดตามการพยากรณ์อากาศและสถานการณ์อย่างใกล้ชิดต่อไป